钦定古今图书集成/历象汇编/乾象典/第010卷 > 宋张子正蒙 > 《天赋》唐·刘允济
## 钦定古今图书集成/历象汇编/乾象典/第010卷 > 宋张子正蒙 > 《天赋》唐·刘允济

臣闻“混成发粹，大道含元，兴于物祖，首自胚浑。分泰
阶而立极，光耀魄以司尊，悬两明而必照，列五纬而
无言，驱驭阴阳，裁成风雨，叶乾位以凝化，建坤仪而
作辅。错落九垓，岧峣八柱，灿黄道而开域，辟紫宫而
为宇，横斗枢以旋运，廓星汉之昭回。总三统之迁易，
乘五运之递推，察文明而降祥瑞，观草昧而动云雷。”
托璇枢之妙术，应玉管之浮灰。柔克斯高，听卑逾广。
覆帱千容，包含万象。载光道德，聿符刑赏。既霆震而
霜威，亦春生而夏长。其功不测，其变惟神。大哉其施，
旷乎其仁。周八纮而化育，笼四海而陶钧。虽感通而
下济，终辅翼而无亲。登大宝于上皇，发神图于下帝。
凭理乱而倚伏，候昏明而开闭。遘尧“舜以降祯休，遇
辛癸而呈祲沴。历成败而无爽，在兴亡而必契。深机
不测，神化灵长。虽覃恩于列圣，必归功于有唐。发星
辰而效祉，杂烟云以降祥。大猷载洽，景贶斯彰。浃庶
品以光被，乐群生于会昌。轶大庭而包太昊，孕元顼
而掩朱襄。见乾心之祚圣，即灵运之无方。造化唯远，
生成不极。沾广惠于禽鱼，预湛恩于动植。非测管以
能喻，岂戴盆之可识。欣大赉于天成，激长歌于帝力。